Den anden onsdag i maj er traditionen tro dagplejens dag.

I dag mødes hundrevis af dagplejemødre og deres børn. De tager på udflugter rundt omkring i hele landet. I Aabybro var der omkring 100 dagplejemødre og børn samlet ved rutebilstationen. Herfra gik de samlet i optog gennem byen. Formålet med dagen er, at gøre dagplejen mere synlig og give et indblik i dagplejernes arbejde og hverdag. - Vi går i det her optog, som har temaet regnbuens farver, og det er jo meget sigende lige i dag. Og så ender vi ude i vores legestuehus, som dagplejen i Aabybro har været så heldige at få. Så laver vi noget fælles mad og frokost derude, siger dagplejemor fra Aabybro, Birgit Andersen.